La resistencia

***La resistencia*** é un programa de televisión español emitido na canle #0 da plataforma Movistar+, estreado o 1 de febreiro de 2018 e presentado por David Broncano. Emítese desde o Teatro Arlequín en Madrid e está producido por El Terrat.

## Historia 
Coincidindo co segundo aniversario da canle #0, David Broncano deixou a súa habitual colaboración no programa Late Motiv e no programa Locomundo para presentar o primeiro *late late show* en España, seguindo o formato dalgunhas canles de televisión nos Estados Unidos de enlazar dous *late night show* (programa da noitiña ou espectáculo nocturno) seguidos. O programa transmítese desde o teatro Arlequín, moi preto da Gran Vía de Madrid, e con público en directo.

Emítese a segunda tempada; porén xa está confirmada a súa renovación por dúas tempadas máis. O programa está dirixido por Ricardo Castella, que tamén actúa como apuntador. Ten como colaboradores a Dani Rovira, Antonio Resines, Ignacio Farray, Quequé, Jorge Ponce, Ernesto Sevilla ou Róber Bodegas, entre outros, e nos primeiros programas a youtuber Ter. O beatboxer Marcos Martínez «Grison» e Ricardo Castella interpretan a música en directo.

Unha das razóns da gran popularidade do programa é a naturalidade e a liberdade coa que se expresan tanto os seus membros como as persoas invitadas. A improvisación é tamén unha das características principais do programa.

A canción "Hail to the Chief", do grupo Prophets of Rage, foi elixida para a cabeceira do programa.

## Seccións 
### Monólogos 
Sección diaria e inicial presentada por David Broncano na que repasa a actualidade dun xeito divertido, especialmente as noticias máis absurdas e surrealistas do panorama. A pesar de ter un ton humorístico e casual tamén foi aplaudido o seu lado máis crítico con algunhas das situacións políticas e sociais do momento.

### Entrevistas 
Espazo do programa no que David Broncano entrevista un convidado, un grupo ou algunha formación. Os invitados adoitan ter unha presenza menor nos medios que os doutros programas da mesma cadea, o que permite descubrir personaxes que ata o momento fixeran poucas ou ningunha entrevista.

Esta sección é moi popular tanto na retransmisión en directo como na plataforma de Youtube, a onde se sobe todos os días tras a emisión do programa. As entrevistas adoitan contar cunha gran recepción por parte da audiencia e contan cun elevado número de visualizacións e con gran cantidade de comentarios e valoracicións positivas.

Durante a entrevista, o presentador David Broncano sempre lle realiza ao invitado a pregunta de cantos cartos ten na conta bancaria. Esta pregunta sempre xera moita controversia e polémica e moitas celebridades atrévense a responder, mentres que outras prefiren non dar unha resposta. A partir da segunda tempada, a esta pregunta engadíuselle outra máis: "cantas veces mantiveches relacións sexuais ao longo do último mes?".

### Quen prefires que morra? 
A sección máis corrosiva e irreverente está a cargo de Jorge Ponce que mostra dúas fotografías de dúas celebridades e pregúntalle ao público: "quen preferides que morra?". Expón argumentos a favor de cada famoso e finalmente é o público quen toma a decisión; o máis aplaudido é o que prefiren que morra. Santiago Segura, Joaquín Sabina ou Andrés Iniesta son algunhas das celebridades que protagonizaron esta sección, e ata Xesús de Nazaret e Barrabás protagonizaron unha edición para Semana Santa.

### Conexións en directo desde a rúa 
Desde o exterior do teatro Arlequín, na Gran Vía de Madrid, Jorge Ponce conecta co estudio e realiza breves entrevistas aos peóns. O máis recorrente é xulgar os peóns polo seu aspecto e entrevistalos a partir dos prexuízos que xeran. Tamén se poden realizar preguntas sobre unha data ou evento específico. As conexións ata o mes de marzo fixéronse en falso directo; debido ao cambio de hora e ás horas de luz do día, Jorge Ponce descubriu que se gravaban pola tarde.

En ocasións, Jorge Ponce vai cunha magnífica estufa pola rúa preguntándolle á xente o que opina de temas controvertidos da actualidade, empregando unha frauta para identificar a pregunta potente.

### Repaso aos foros de Internet 
Jorge Ponce investiga os máis surrealistas foros de Internet, buscando as respostas máis orixinais e estrañas dos usuarios da rede.

### Actuación musical 
Ignatius Farray, xunto co seu amigo José Luis Petróleo, forman un grupo e realizan unha actuación musical caótica. Antes de cantar, presenta e comenta a letra do novo tema, escrita nuns cartóns de gran tamaño. Os temas caracterízanse por seren surrealistas e teren un retrouso repetitivo. Durante a actuación canta Ignatius, o seu amigo toca a guitarra, David Broncano encárgase de tocar a batería electrónica e Grison acompáñaos tamén coa guitarra eléctrica.

### Os segredos internos 
Ricardo Castella explica os asuntos internos e as anécdotas do programa, e revela algúns dos segredos relacionados coa súa preparación.

### O tempo 
Jorge Ponce analiza a situación da meteoroloxía dun xeito curioso a través dunha "aplicación gratuíta" para táboa dixital.

### "El Hormiguero" en versión mala 
Jorge Ponce parodia as seccións máis coñecidas do programa “El Hormiguero”. Unha das sección que máis imita é o espectáculo de ciencia.

## Invitados 
### Tempada 1
### Tempada 2
## Notas 
## Véxase tamén 
### Ligazóns externas 
* *La resistencia* en Movistar+
* *La resistencia* en El Terrat
* 
* *La resistencia* canle de Youtube
* Los Papeles de Broncano: cuánto dinero tienen en el banco los 105 invitados de 'La Resistencia'